Politiet i Nordjylland fandt via Facebook frem til to unge mænd, der nu er blevet anholdt for forsøg på at brænde en landejendom ned.

De to mænd på 25 år er nu sigtet for omfattende hærværk og brandstiftelse.

- Med lidt lokalkendskab og Facebook fandt betjentene frem til gerningsmændene og deres adresser, siger vagtchef Per Jørgensen til DR Nyheder.

Miks af overvågning og Facebook

Det viste sig, at ejeren af landejendommen havde installeret privat overvågning, der kunne identificere forbryderne.

Og da politiet gik på Facebook, fandt de hurtigt billeder af de to personer, der svarede til overvågningsbillederne.

Politiet ved endnu ikke, hvorfor de to mænd gik amok på ejendommen.

Alle politikredse skal på Twitter

Nordjyllands Politi forventer, at brugen af sociale medier i fremtiden kan føre til flere opklaringer af kriminalsager.